NÁVRH

Zákon

z .......2005

o poskytovaní právnej pomoci

	Národná rada Slovenskej republiky sa uzniesla na tomto zákone:

§ 1
Účel zákona

	Účelom tohto zákona je vytvoriť systém poskytovania právnej pomoci a zabezpečiť jej poskytovanie v rozsahu ustanovenom týmto zákonom osobám,  ktoré  v dôsledku svojej finančnej a majetkovej situácie nemôžu využívať právne služby na riadne uplatnenie a ochranu svojich práv.

§ 2
Predmet úpravy
	
	 Tento zákon ustanovuje podmienky poskytovania právnej pomoci, postup žiadateľov a príslušných orgánov v konaní o nároku na priznanie právnej pomoci a inštitucionálne zabezpečenie poskytovania právnej pomoci.

§ 3
Vymedzenie pojmov

	 Na účely tohto zákona je

a) právnou pomocou bezplatné alebo čiastočne hradené poskytovanie právnych služieb, ktoré zahŕňajú najmä právne poradenstvo, pomoc pri mimosúdnych konaniach, spisovanie podaní na súdy, zastupovanie v konaní pred súdmi a vykonávanie úkonov s tým súvisiacich Centrom právnej pomoci osobe oprávnenej podľa tohto zákona v súvislosti s uplatňovaním jej práv a úplné alebo čiastočné uhrádzanie nákladov s tým spojených, 

b) cezhraničným sporom taký spor, v ktorom strana sporu žiadajúca o právnu pomoc v zmysle tohto zákona má trvalý alebo prechodný pobyt v inom členskom štáte Európskej únie ako v členskom štáte, v ktorom súd vo veci koná (ďalej len „procesný súd“), alebo v ktorom sa má vykonať rozhodnutie,

c) členským štátom členský štát Európskej únie okrem Dánska,

d) oprávnenou osobou fyzická osoba, ktorej bol po preukázaní splnenia podmienok podľa § 6 priznaný nárok na poskytnutie právnej pomoci právoplatným rozhodnutím Centra právnej pomoci,

e) zahraničnou oprávnenou osobou fyzická osoba, ktorá spĺňa podmienky ustanovené týmto zákonom na vznik nároku na poskytnutie právnej pomoci v cezhraničnom spore a tento nárok jej bol priznaný právoplatným rozhodnutím Centra právnej pomoci,

f) tuzemskou oprávnenou osobou fyzická osoba, ktorá ma trvalý alebo prechodný pobyt v Slovenskej republike a žiada o poskytnutie právnej pomoci v inom členskom štáte, v ktorom súd koná o cezhraničnom spore, 

g) hmotnou núdzou je  stav, keď  príjem fyzickej osoby  a fyzických  osôb, ktoré  sa s ňou  spoločne   posudzujú,  nedosahuje  1,4 násobok životného minima ustanoveného osobitným predpisom a táto fyzická osoba a fyzické  osoby, ktoré sa  s ňou spoločne posudzujú,  si  príjem  nemôžu  zabezpečiť  alebo  zvýšiť vlastným pričinením.

§ 4
Pôsobnosť zákona

	(1) Tento zákon sa vzťahuje na poskytovanie právnej pomoci v občianskoprávnych veciach, pracovnoprávnych veciach a rodinnoprávnych veciach. V  cezhraničných sporoch sa právna pomoc podľa tohto zákona  poskytuje aj v obchodnoprávnych veciach.

	(2) Týmto zákonom nie je dotknuté poskytovanie právnych služieb podľa osobitných predpisov.

	(3) Za podmienok ustanovených týmto zákonom sa právna pomoc vo vnútroštátnych veciach poskytuje všetkým fyzickým osobám; v cezhraničných sporoch iba fyzickým osobám, ktoré majú trvalý alebo prechodný pobyt na území členského štátu Európskej únie.

§ 5
Centrum právnej pomoci

	(1) Právnu pomoc podľa tohto zákona poskytuje Centrum právnej pomoci (ďalej len „centrum“). 

(2) Centrum je štátna rozpočtová organizácia zriadená Ministerstvom spravodlivosti Slovenskej republiky (ďalej len „ministerstvo  spravodlivosti“), ktorá je svojimi  príjmami a  výdavkami zapojená na štátny rozpočet prostredníctvom rozpočtovej kapitoly  ministerstva spravodlivosti.

§ 6
Podmienky na poskytnutie právnej pomoci

	(1) Za podmienok ustanovených týmto zákonom má fyzická osoba právo na poskytnutie právnej pomoci, ak

a) sa nachádza v stave hmotnej núdze,
b) nejde o zrejmú bezúspešnosť sporu a
c) hodnota sporu prevyšuje hodnotu minimálnej mzdy ustanovenú osobitným predpisom.

	(2) Podmienky na poskytnutie právnej pomoci musí fyzická osoba spĺňať počas celého trvania poskytovania právnej pomoci.

§7
Posudzovanie hmotnej núdze

	 Pri posudzovaní hmotnej núdze na účely tohto zákona sa primerane použijú ustanovenia osobitného predpisu. 

§ 8
Zrejmá bezúspešnosť sporu

	Pri posudzovaní zrejmej bezúspešnosti sporu centrum prihliadne najmä na to, či právo nezaniklo uplynutím času, či nedošlo k premlčaniu, a či je žiadateľ schopný označiť dôkazy na preukázanie svojich tvrdení, ktoré sú dôležité na zistenie skutkového stavu. Centrum prihliadne aj na význam danej veci pre žiadateľa.

§ 9
Predbežná konzultácia

	(1) Fyzická osoba, ktorá má záujem o poskytnutie právnej pomoci sa môže obrátiť na centrum, ktoré mu poskytne bezplatnú predbežnú konzultáciu v rozsahu maximálne jednej  hodiny.

	(2) Účelom predbežnej konzultácie je najmä

a) oboznámenie sa s prípadom a poskytnutie základnej právnej rady,

b) vysvetlenie podmienok na uplatnenie nároku na poskytnutie právnej pomoci,

c) pomoc pri vypĺňaní žiadosti o poskytnutie právnej pomoci.

§ 10
Konanie o nároku na poskytnutie právnej pomoci

	(1) Konanie o nároku na poskytnutie právnej pomoci (ďalej len „konanie“) sa začína podaním písomnej žiadosti, ktorú podáva fyzická osoba v hmotnej núdzi (ďalej len „žiadateľ“) na tlačive ustanovenom všeobecne záväzným právnym predpisom (ďalej len „žiadosť“) doloženej dokladmi preukazujúcimi skutočnosti uvedené v žiadosti. Tieto doklady nesmú byť staršie ako 3 mesiace. Na výzvu centra žiadateľ doplní ďalšie údaje týkajúce sa skutočností rozhodných pre posúdenie nároku na poskytnutie právnej pomoci.

	(2) Nárok na poskytnutie právnej pomoci vzniká právoplatným rozhodnutím centra o jej priznaní.

	(3) Žiadosť sa podáva v kancelárii centra príslušnej podľa miesta trvalého alebo prechodného pobytu žiadateľa.

	(4) O žiadosti rozhodne centrum po posúdení podmienok na poskytnutie právnej pomoci uvedených v § 6 v lehote1 mesiaca od jej doručenia. 

	(5) Rozhodnutie musí obsahovať výrok, odôvodnenie  a poučenie o opravnom prostriedku. Odôvodnenie nie  je potrebné, ak sa žiadosti vyhovuje v plnom rozsahu.

	(6) Právoplatné rozhodnutie centra o nároku na poskytnutie právnej pomoci je preskúmateľné súdom podľa osobitného predpisu.

	(7) Ak nebol právoplatným rozhodnutím centra priznaný nárok na poskytnutie právnej pomoci, a ak sa nezmenia finančné a majetkové pomery žiadateľa, žiadateľ môže opätovne podať v tej istej veci žiadosť až po uplynutí 6 mesiacov od vydania právoplatného rozhodnutia centra, ktorým nebol priznaný nárok na poskytnutie právnej pomoci.

	(8) Na konanie o nároku na poskytnutie právnej pomoci sa nevzťahujú všeobecné predpisy o správnom konaní.

§ 11
Predbežné poskytnutie právnej pomoci

	(1) Pokiaľ ide o žiadateľa, u ktorého hrozí nebezpečenstvo zmeškania lehoty, môže zároveň so žiadosťou centrum požiadať o predbežné poskytnutie právnej pomoci. O predbežnom poskytnutí právnej pomoci centrum rozhodne ešte pred rozhodnutím o nároku na poskytnutie právnej pomoci. 

	(2) Rozhodnutie o predbežnom poskytnutí právnej pomoci musí obsahovať okrem náležitostí podľa § 10 odsek 5 aj poučenie žiadateľa o možnosti dodatočného vyúčtovania trov vo výške určenej v osobitnom predpise, ak sa po posúdení podmienok na vznik nároku na poskytnutie právnej pomoci zistí, že nesplnil podmienky na priznanie nároku na poskytnutie právnej pomoci.

	(3) Právoplatné rozhodnutie centra o predbežnom poskytnutí právnej pomoci je preskúmateľné súdom podľa osobitného predpisu.

§ 12

	Ak bol žiadateľovi právoplatným rozhodnutím centra priznaný nárok na poskytnutie právnej pomoci, centrum ho vyzve na uzavretie dohody o poskytovaní právnej pomoci, udelenie plnomocenstva na úkony súvisiace s poskytovaním právnej pomoci a zaplatenie správneho poplatku vo výške 500,- Sk. 

§ 13
Povinnosti a zodpovednosť oprávnenej osoby

	(1) Oprávnená osoba zodpovedá za úplnosť a pravdivosť údajov uvedených v žiadosti.

	(2) Oprávnená osoba je povinná ohlásiť centru písomne do ôsmych dní zmeny vo všetkých skutočnostiach rozhodujúcich na trvanie nároku na poskytovanie právnej pomoci.

	(3) Oprávnená osoba je povinná poskytovať centru potrebnú súčinnosť.

	(4) Oprávnená osoba je povinná na výzvu centra preukázať skutočnosti rozhodujúce na trvanie nároku na poskytovanie právnej pomoci v lehote do ôsmych dní odo dňa doručenia výzvy, ak centrum neurčilo dlhšiu lehotu. Ak oprávnená osoba nevyhovie výzve v určenej lehote, možno poskytovanie právnej pomoci rozhodnutím centra odňať, ak jej bola vo výzve upozornená na tento následok. Rozhodnutie o odňatí poskytovania právnej pomoci obsahuje náležitosti podľa § 10 odsek 5. Právoplatné rozhodnutie o odňatí poskytovania právnej pomoci je preskúmateľné súdom podľa osobitného predpisu.

§ 14
Zánik nároku na poskytovanie právnej pomoci

	(1) Nárok na poskytovanie právnej pomoci zaniká, ak

a) oprávnená osoba neposkytuje centru potrebnú súčinnosť alebo
b) sa v priebehu poskytovania právnej pomoci zmenia finančné a majetkové pomery oprávnenej osoby a táto už ďalej nespĺňa podmienky na trvanie nároku na poskytovanie právnej pomoci alebo
c) oprávnená osoba do 3 mesiacov od vydania právoplatného rozhodnutia o priznaní nároku na poskytovanie právnej pomoci neuzavrie s centrom dohodu alebo neudelí plnomocenstvo alebo nezaplatí správny poplatok podľa § 12 alebo
d) vyjde najavo, že nárok na poskytovanie právnej pomoci bol žiadateľovi priznaný na základe nepravdivých alebo neúplných údajov.

	(2) V prípadoch uvedených v odseku 1 centrum vydá rozhodnutie o odňatí poskytovania právnej pomoci. Rozhodnutie o odňatí poskytovania právnej pomoci obsahuje náležitosti podľa § 10 odsek 5.

	(3) Právoplatné rozhodnutie o odňatí poskytovania právnej pomoci je preskúmateľné súdom.

	(4) Ak nárok na poskytovanie právnej pomoci zanikol z dôvodu uvedeného v odseku 1 písm. b) môže sa oprávnená osoba s centrom dohodnúť na ďalšom poskytovaní právnej pomoci za úhradu podľa osobitného predpisu.

§ 15
Návratnosť vynaložených finančných prostriedkov

	(1) V súdnom konaní centrum uplatňuje nárok na náhradu trov konania podľa osobitného predpisu a uplatní ich v konaní.

Alternatíva I.:

	(2) Ak súd zaviazal oprávnenú osobu na náhradu trov konania, tieto trovy znáša oprávnená osoba, ak tento zákon neustanovuje inak. 

Alternatíva II.:

	(2) Ak súd zaviazal oprávnenú osobu na náhradu trov konania, tieto trovy znáša oprávnená osoba, ak tento zákon neustanovuje inak. Oprávnená osoba je takisto povinná nahradiť centru účelne vynaložené hotové výdavky, ktoré vznikli v súvislosti s poskytovaním právnej pomoci. Náhradu týchto výdavkov možno dohodnúť v splátkach.

§ 16
Možnosť zastupovania advokátom

	Centrum môže delegovať poskytovanie právnej pomoci na advokáta v obzvlášť komplikovaných prípadoch vyžadujúcich si podrobné znalosti zo špecifickej oblasti alebo ak podľa osobitného predpisu musí byť účastník konania zastúpený advokátom.

§ 17
Cezhraničné spory

	Na určenie či ide o cezhraničný spor je rozhodujúci stav ku dňu kedy bola podaná žiadosť o poskytnutie právnej pomoci v cezhraničnom spore podľa § 18 odsek 1 písm. a) alebo kedy bola centru doručená žiadosť o poskytnutie právnej pomoci v cezhraničnom spore podľa § 22 odsek 1 písm. a).

Poskytnutie právnej pomoci v cezhraničných sporoch v prípadoch, keď procesným súdom je súd Slovenskej republiky
§ 18

	(1) Ak je procesným súdom súd Slovenskej republiky, má fyzická osoba právo na poskytnutie právnej pomoci, ak

a) má trvalý alebo prechodný pobyt na území iného členského štátu ako Slovenskej republiky,

b) podala centru sama alebo prostredníctvom príslušného orgánu členského štátu žiadosť o poskytnutie právnej pomoci v cezhraničnom spore,

c) preukáže, že by jej finančné a majetkové pomery odôvodňovali priznanie nároku na poskytnutie právnej pomoci v Slovenskej republike, ak by tu mala trvalý alebo prechodný pobyt, alebo že spĺňa podmienky na poskytnutie právnej pomoci v členskom štáte na území ktorého má trvalý alebo prechodný pobyt ,

d) žiadosť o poskytnutie právnej pomoci nie je zjavne neopodstatnená, najmä nejde o zrejmú bezúspešnosť sporu podľa § 8,

e) hodnota sporu prevyšuje hodnotu minimálnej mzdy ustanovenú osobitným predpisom.

	(2) Žiadosť o poskytnutie právnej pomoci v cezhraničnom spore sa podáva na tlačive ustanovenom všeobecne záväzným právnym predpisom a musí byť doložená dokladmi, z ktorých vyplývajú skutočnosti uvedené v žiadosti.

	(3) Nárok na poskytnutie právnej pomoci v cezhraničnom spore vzniká právoplatným rozhodnutím centra o jej priznaní.

	(4) O žiadosti rozhodne centrum po posúdení podmienok na vznik nároku na poskytnutie právnej pomoci v cezhraničných veciach podľa odseku 1 bez zbytočného odkladu, najneskôr však v lehote 2 mesiacov od jej doručenia alebo postúpenia príslušným orgánom členského štátu.

	(5) Rozhodnutie podľa odseku 4 musí obsahovať náležitosti podľa § 10 odsek 5.

	(6) Právoplatné rozhodnutie centra o nároku na poskytnutie právnej pomoci v cezhraničnom spore je preskúmateľné súdom podľa osobitného predpisu.

§ 19

	Právna pomoc poskytovaná v cezhraničnom spore zahraničnej oprávnenej osobe zahŕňa aj 

a) ustanovenie tlmočníka v konaní pre procesným súdom v súlade s osobitným predpisom,
 
b) zabezpečenie prekladu dokladov vyžadovaných súdom alebo príslušným orgánom, ktoré boli zahraničnou oprávnenou osobou predložené, a ktoré sú nevyhnutné pre rozhodnutie vo veci, z cudzieho jazyka, okrem jazyka českého, do jazyka slovenského,

c) náhradu nevyhnutných cestovných nákladov zahraničnej oprávnenej osoby, ktoré vznikli v súvislosti s jej cestou z miesta trvalého alebo prechodného pobytu v členskom štáte do sídla procesného súdu, ak je jej prítomnosť pred procesným súdom z dôvodov zabezpečenia rovnosti účastníkov alebo vzhľadom na zložitosť prípadu podľa rozhodnutia procesného súdu nevyhnutná.

§ 20

	(1) Centrum rozhodne, že zahraničná oprávnená osoba je povinná nahradiť centru celkom alebo sčasti náklady, ktoré boli za ňu na doposiaľ poskytnutú právnu pomoc vynaložené, ak zistí, že

a) v čase podania žiadosti o poskytnutie tejto právnej pomoci nebola splnená podmienka na jej poskytnutie podľa § 18 odsek 1 písm. c) preto, lebo v žiadosti o poskytnutie právnej pomoci v cezhraničnom spore zahraničná oprávnená osoba uviedla nepresné alebo nesprávne údaje, alebo

b) finančné a majetkové pomery zahraničnej oprávnenej osoby sa podstatne zmenili, najmä v dôsledku úspechu v tomto cezhraničnom spore.

	(2) Právoplatnosťou rozhodnutia centra podľa odseku 1 zaniká povinnosť centra platiť náklady na právnu pomoc poskytnutú zahraničnej oprávnenej osobe. 

	(3) O povinnosti na náhradu nákladov podľa odseku 1 možno rozhodnúť najneskôr do troch rokov od právoplatnosti posledného rozhodnutia v tomto cezhraničnom spore.

	(4) Zahraničná oprávnená osoba je povinná oznámiť skutočnosti podľa odseku 1 bez zbytočného odkladu centru.

	(5) Ustanovenie odseku 1 sa nepoužije, ak náklady na právnu pomoc poskytnutú zahraničnej právnickej osobe, ktoré boli vynaložené centrom, boli alebo majú byť centru uhradené z náhrady trov konania priznanej podľa § 21.

§ 21
	
	(1) Ak spĺňa zahraničná oprávnená osoba podmienky ustanovené osobitnými predpismi na priznanie náhrady trov konania v cezhraničnom spore, procesný súd rozhodne, že náhrada nákladov konania sa priznáva namiesto zahraničnej oprávnenej osobe štátu.

	(2) Ak bola náhrada nákladov konania priznaná štátu podľa odseku 1 vyššia než náklady na právnu pomoc poskytnutú zahraničnej oprávnenej osobe, prizná sa štátu náhrada nákladov konania len do ich výšky; zvyšná časť náhrady nákladov konania sa prizná zahraničnej oprávnenej osobe.

Poskytnutie právnej pomoci v cezhraničných sporoch v prípadoch, keď procesným súdom je súd iného členského štátu ako Slovenskej republiky
§ 22

	Ak je procesným súdom súd iného členského štátu ako Slovenskej republiky, právnu pomoc v cezhraničnom spore zabezpečuje tuzemským oprávneným osobám centrum spôsobom a za podmienok uvedených v § 23.

§ 23

	(1) Centrum je povinné

a) prijímať žiadosti tuzemských oprávnených osôb o poskytnutie právnej pomoci v cezhraničnom spore,

b) postupovať žiadosti tuzemských oprávnených osôb o poskytnutie právnej pomoci v cezhraničnom spore do 15 dní odo dňa, kedy mu žiadosť bola doručená, prípadne odo dňa, kedy boli podľa odseku 2 odstránené jej vady, príslušnému orgánu členského štátu podľa vzoru, ktorý ustanoví všeobecne záväzný právny predpis,

c) potvrdzovať tuzemským oprávneným osobám, že ich žiadosť o poskytnutie právnej pomoci v cezhraničnom spore bola postúpená príslušnému orgánu členského štátu,

d) poskytovať právne poradenstvo, ak je to potrebné.

	(2) Centrum je povinné poskytnúť tuzemskej oprávnenej osobe potrebnú súčinnosť na to, aby žiadosť o poskytnutie právnej pomoci v cezhraničnom spore spĺňala všetky náležitosti stanovené právom príslušného členského štátu; centrum za tým účelom najmä poučí účastníka o tom, akým spôsobom a v akej lehote má vady žiadosti odstrániť, a ak je to potrebné zabezpečí na svoje náklady preklad žiadosti a dokladov, ktoré k nej musia byť priložené, do cudzieho jazyka.

	(3) Tuzemské oprávnené osoby sú povinné centru súčasne s podaním žiadosti o poskytnutie právnej pomoci v cezhraničnom spore oznámiť, či požiadali o poskytnutie právnej pomoci v cezhraničnom spore priamo príslušný orgán iného členského štátu, ktorý bude o žiadosti rozhodovať v súlade s právom tohto členského štátu.

	(4) Centrum rozhodne, že sa žiadosť o poskytnutie právnej pomoci v cezhraničnom spore zamieta a žiadosť vráti, ak

a) žiadosť nebola podaná tuzemskou oprávnenou osobou,

b) žiadosť sa netýka cezhraničného sporu,

c) žiadosť je zjavne neopodstatnená vzhľadom na to, že ide o zrejmú bezúspešnosť sporu podľa § 8,

d) tuzemská oprávnená osoba neodstránila vady žiadosti v lehote stanovenej centrom,

e) ju podala tuzemská oprávnená osoba, ktorá v tejto veci podala žiadosť priamo príslušnému orgánu iného členského štátu.

       (5) Rozhodnutie podľa odseku 4 musí obsahovať náležitosti podľa § 10 odsek 5. 

	(6) Zamietnutím žiadosti podľa odseku 4 písm. a) až d) nie je dotknuté právo tuzemskej oprávnenej osoby obrátiť sa so žiadosťou priamo na príslušný orgán iného členského štátu.

§ 24

	Centrum môže rozhodnúť, že tuzemská oprávnená osoba je povinná nahradiť centru celkom alebo sčasti náklady na preklad žiadosti o poskytnutie právnej pomoci v cezhraničnom spore alebo dokumentov, ktoré k nej musia byť priložené, do cudzieho jazyka podľa § 23 odsek 2, ak bola žiadosť o poskytnutie právnej pomoci v cezhraničnom spore príslušným orgánom iného členského štátu zamietnutá alebo tento orgán rozhodol, že tuzemská oprávnená osoba je povinná celkom alebo sčasti nahradiť náklady, ktoré boli za ňu na doposiaľ poskytnutú právnu pomoc vynaložené; centrum je tak oprávnené rozhodnúť do 3 rokov odo dňa, kedy rozhodnutie príslušného členského štátu nadobudlo právoplatnosť.

§ 25
Splnomocňovacie ustanovenie

	Všeobecne záväzný právny predpis, ktorý vydá ministerstvo spravodlivosti ustanoví

a) vzor žiadosti o poskytnutie právnej pomoci podľa § 14 odsek 1, 

b) vzor žiadosti o poskytnutie právnej pomoci v cezhraničnom spore podľa § 22 odsek 2,

c) vzor pre postúpenie žiadosti o poskytnutie právnej pomoci v cezhraničnom spore podľa § 23 odsek 1 písm. b) a 

d) zoznam dokladov, ktoré treba k žiadosti priložiť.

§ 26

	Týmto zákonom sa transponuje právny akt Európskych spoločenstiev a Európskej únie uvedený v prílohe.

§ 27
Účinnosť 

	Tento zákon nadobúda účinnosť 1. januára 2006.

Príloha k zákonu č....../2005 Z. z.

Týmto zákonom sa transponuje tento právny akty Európskych spoločenstiev a Európskej únie

1. Smernica Rady č. 2003/8/ES z 27. januára 2003 na zlepšenie prístupu k spravodlivosti pri cezhraničných sporoch ustanovením minimálnych spoločných pravidiel týkajúcich sa právnej pomoci pri takýchto sporoch